Β΄ Τακτική Πανηγυρική Σύνοδος της Ολομέλειας της 6ης Θητείας της Κυπριακής Παιδοβουλής

Τρίτη, 18 Νοεμβρίου 2014

10.00πμ – Βουλή των Αντιπροσώπων, Λευκωσία

Έκθεση της Επαρχιακής Κοινοβουλευτικής Ομάδας Αμμοχώστου

**για το Θέμα που τιτλοφορείται**

**«Η συνεργασία Κράτους-Ιδιωτών/Τοπικών Αυτοδιοικήσεων στην παροχή Κοινωνικών Υπηρεσιών»**

Με αφορμή πρόσφατα γεγονότα οικογενειακών τραγωδιών, που είχαν ως θύματα παιδιά, φάνηκε ότι ορισμένες πτυχές του συστήματος κοινωνικών παροχών δεν ήταν αποτελεσματικές. Παρακολουθώντας αυτές τις τραγικές εξελίξεις, ως παιδιά της Κυπριακής κοινωνίας, εκφράζουμε τη θλίψη μας αλλά και την απογοήτευσή μας για το γεγονός ότι τέτοια περιστατικά θα μπορούσαν να αποφευχθούν. Συνεπώς, έχουμε αναρωτηθεί ποτέ την αναθεώρηση της υφιστάμενης δομής του συστήματος Κοινωνικών Παροχών; Άραγε πώς θα ήταν η παροχή Κοινωνικών Υπηρεσιών με την εμπλοκή των Τοπικών Αυτοδιοικήσεων ή του ιδιωτικού τομέα, προκειμένου οι Κοινωνικές Υπηρεσίες να παρέχονται πιο αποτελεσματικά;

Ζούμε στην Κυπριακή πραγματικότητα, όπου η παροχή Κοινωνικών Υπηρεσιών, καθώς επίσης και κάθε κρατική υπηρεσία, παρουσιάζει προβλήματα λόγω της οικονομικής κρίσης. Παρόλα αυτά, μια ενδεχόμενη εμπλοκή του ιδιωτικού τομέα ή των Τοπικών Αυτοδιοικήσεων μπορεί να ανακουφίσει το κράτος οικονομικά με απώτερο σκοπό την ποιοτικότερη παροχή των Κοινωνικών Υπηρεσιών.

Πιο κάτω εισηγούμαστε δύο τρόπους παροχής Κοινωνικών Υπηρεσιών, ώστε να αντιμετωπιστούν τα κοινωνικά προβλήματα, που έχουν ως κύρια θύματα τα παιδιά.

Καταρχάς μια πρώτη περίπτωση παροχής Κοινωνικών Υπηρεσιών θα είναι με τη μορφή κοινοπραξίας και όχι εξολοκλήρου ιδιωτικοποίησης. Έτσι το κράτος από κοινού με τον ιδιώτη θα παρέχουν τις κοινωνικές υπηρεσίες. Η κοινοπραξία μπορεί να πάρει τις δύο ακόλουθες μορφές: ένας ιδιώτης από κοινού με το κράτος Παγκύπρια ή για κάθε επαρχία να αναλάβει το κράτος από κοινού με έναν ξεχωριστό ιδιώτη. Σε κάθε περίπτωση, ο ιδιωτικός φορέας θα πρέπει να πληροί ορισμένα βασικά κριτήρια. Αρχικά το σημαντικότερο κριτήριο για την επιλογή του κατάλληλου ιδιωτικού φορέα, πρέπει να είναι η αξιοπιστία και η κατάρτισή του στον τομέα των οικονομικών, η εμπειρία σε δημόσιες υπηρεσίες και η εμπειρία σε θέματα κοινωνιολογίας. Η υψηλή κατάρτιση που θα έχει ο επιλεχθείς ιδιώτης φορέας θα του δίνει την δυνατότητα να μπορεί και ο ίδιος να αξιολογεί τα θέματα των ευάλωτων κοινωνικά ομάδων και γενικά των πολιτών, που δέχονται ή πρέπει να δέχονται επιδόματα καθώς και η γενικότερη μέριμνα για τα παιδιά. Τέλος ο ιδιωτικός φορέας θα πρέπει να αποτελείται από Κύπριους μετόχους και εργαζομένους δεδομένου ότι ένας Κύπριος μπορεί πιο εύκολα να καταλάβει τις ανάγκες των συμπατριωτών του και να προσπαθεί να ανταποκρίνεται άμεσα σε αυτές.

Ο κάθε ιδιώτης θα έχει καθήκοντα να ελέγχει και να μισθοδοτεί τους υπαλλήλους του. Επίσης ο ιδιώτης θα αναλαμβάνει την πρόσληψη ικανών και ειδικά καταρτισμένων υπαλλήλων ή θα πραγματοποιούνται ειδικά σεμινάρια κατάρτισης στις κοινωνικές υπηρεσίες. Επιπλέον, το κράτος θα είναι αυτό υπεύθυνο, για να παρέχει τα επιδόματα, όπως έκανε μέχρι στιγμής αλλά ο κάθε ιδιώτης θα έχει την αρμοδιότητα να επανεξετάζει τις περιπτώσεις που τυγχάνουν επιδομάτων και να εξετάζει περιπτώσεις που πρέπει να λαμβάνουν. Επιπλέον τα κέρδη που θα έχει ο ιδιώτης μπορούν να προέρχονται από μια γενική φορολογία, που θα επιβάλλεται στους πολίτες, από χορηγούς που χρησιμοποιούν δημόσιους χώρους κοινωνικών υπηρεσιών για προώθηση της επιχείρησής τους, καθώς επίσης και από ετήσια χορηγία του κράτους. Για να έχουν αποτέλεσμα τα όσα έχουμε προαναφέρει, προτείνουμε το κράτος να διορίσει μια επιτροπή η οποία θα ελέγχει συστηματικά τον τρόπο διαχείρισης και παροχής κοινωνικών υπηρεσιών.

Ωστόσο οι ιδιωτικοποιήσεις σε θέματα που αφορούν άμεσα στους πολίτες και στα παιδιά, όπως τα συστήματα κοινωνικών παροχών, είναι μεγάλο ρίσκο και ειδικά σε μια χώρα, όπως η Κύπρος, όπου οι ιδιωτικοποιήσεις είναι κάτι εξολοκλήρου καινούριο. Αν και έχει πραγματοποιηθεί η κοινοπραξία για τους δύο διεθνείς αερολιμένες της Κύπρου, εν τούτοις αυτό ισχύει στον τουριστικό τομέα. Δεν πρέπει να ξεχνάμε ότι ο ιδιωτικός τομέας όσο αξιόπιστος και έμπειρος κι αν είναι, έχει σκοπό το κέρδος. Αυτό θα επηρέαζε ίσως αρνητικά την ποιότητα παροχής των κοινωνικών υπηρεσιών.

Εισηγούμαστε λοιπόν την ανάληψη των κοινωνικών υπηρεσιών από τις τοπικές αυτοδιοικήσεις σε συνεργασία με το κράτος, διότι οι τοπικές αυτοδιοικήσεις ως κρατικοί φορείς δεν επιδιώκουν το κέρδος και μάλιστα είναι περισσότερο διατεθειμένοι να πράξουν ό,τι χρειάζεται η επαρχία τους.

Μια τέτοια συνεργασία μπορεί να έχει την εξής μορφή: οι τοπικές αυτοδιοικήσεις (δημαρχεία και κοινοτικά συμβούλια) θα αναλάβουν από κοινού την παροχή κοινωνικών υπηρεσιών στο πλαίσιο της επαρχίας τους. Τα εισοδήματα, η κατανομή επιδομάτων, η μισθοδότηση υπαλλήλων και τα έξοδα μιας τέτοιας διαδικασίας θα προέρχονται από μια γενική φορολογία καθώς και από τη χορηγία του κράτους, το οποίο θα παρέχει σε κάθε επαρχία ένα κονδύλι, όπως άλλωστε κάνει μέχρι σήμερα, ανάλογα με τον πληθυσμό κάθε επαρχίας. Οι τοπικές αυτοδιοικήσεις θα διανέμουν τα επιδόματα, θα εξετάζουν τους πολίτες, που δέχονται επιδόματα, καθώς και νέες περιπτώσεις που πρέπει να λαμβάνουν επιδόματα. Μια κεντρική επιτροπή από το κράτος θα ελέγχει τη διαφάνεια των διαδικασιών ανά τακτά χρονικά διαστήματα με τις τοπικές αυτοδιοικήσεις να λογοδοτούν για τις πράξεις τους ανά εξάμηνο ή ανά έτος. Θα μπορούσε επίσης το κράτος να ανταμείβει κάθε χρόνο με ένα συμβολικό ποσό ή μια διάκριση την επαρχία εκείνη που μεριμνά περισσότερο για τους πολίτες και τα παιδιά της. Αυτό θα αποτελούσε κίνητρο για κάθε επαρχία να κάνει ό,τι καλύτερο. Η ανάληψη των κοινωνικών υπηρεσιών από τις τοπικές αυτοδιοικήσεις έχει το μεγάλο πλεονέκτημα ότι οι άνθρωποι. που εμπλέκονται στις τοπικές αυτοδιοικήσεις, γνωρίζουν ποιοι συμπολίτες τους αντιμετωπίζουν προβλήματα και αυτό θα οδηγήσει αφενός στην ουσιαστικότερη αντίληψη των προβλημάτων και αφετέρου στην επίλυσή τους. Συνεπώς με τη συνεργασία αυτών των φορέων θα γίνει πιο σωστή η παροχή των κοινωνικών υπηρεσιών.

Εν κατακλείδι, μια ενδεχόμενη συνεργασία κράτους με τις τοπικές αυτοδιοικήσεις θα πρέπει να έχει ως ακρογωνιαίο λίθο τα δικαιώματα και τις ανάγκες των παιδιών. Δυστυχώς οι πράξεις των μεγάλων καθορίζουν άμεσα τη ζωή των παιδιών. Αυτό όμως μπορεί να αλλάξει με την αναδιάρθρωση των δομών των κοινωνικών παροχών. Σε ένα κράτος πρόνοιας, σε ένα κράτος δικαίου πρέπει να κατοχυρωθούν τα δικαιώματα των παιδιών και να εξασφαλιστεί το μέλλον τους. Ένα μέλλον ανύπαρκτο εάν δεν τεθούν στο προσκήνιο τα παιδιά. Διότι τα παιδιά είναι η ελπίδα, η αισιοδοξία για ένα καλύτερο αύριο. Τα παιδιά είναι η αυριανή φωνή της πατρίδας. Γιατί όπως λέει κι ο ποιητής Τόλης Νικηφόρου:

«όταν πεθαίνει ένα παιδί

πέφτει βαθύτατο σκοτάδι το ξημέρωμα

βρέχει μεγάλα δάκρυα λαμπερά

 [..]

όταν πεθαίνει ένα παιδί

οι λέξεις κι οι φωνές συντρίβονται

τριγύρω ο κόσμος καταρρέει.

**Παιδοβουλευτές και Αναπληρωματικοί Παιδοβουλευτές:**

1. Φλωρεντίνος Βασιλακκάς

2. Λουκία Βασιλείου

3. Μαρία Ιωάννου

4. Νάντια – Μαρία Κιτάζου

5. Μαρτίνος Κυριάκου

6. Θέκλα Μαρίνου

7. Ελένη – Χαρίκλεια Ρακκή

8. Αναστασία Σπαρτιάτη

9. Ελευθερία Χάμπου

**Συντονίστρια:**

Άρτεμις Ριαλά